Masangano eVarairidzi Opesana paNyaya yeKuramwa Mabasa
Gurukota rezvedzidzo, VaDavid Colart, vari kuita musangano nevarairidzi neChishanu
Varairidzi vakapinda muzuva repiri neChina vachiramwa mabasa vachiti mari dzavari kutambira dzemihoro hadzisi kuvakwanira. Varairidzi vanoti vanoda mari inosvika pamazana mana emadora ekuAmerica pamwedzi, uye zana remadhora semari yekubatsirikana. Sangano reZimbabwe Teachers Association, Zimta, ndiro riri kutungamira kuramwa mabasa uku. Ukuwo sangano Reprogressive Teachers Union of Zimbabwe, PTUZ, neTeachers Union of Zimbabwe, TUZ, ayo akasangana nehurumende neMuvhuro, ari kukurudzira varairidzi kuti vaende kumabasa vachienderera mberi nekutaurirana kwavari kuita nehurumende. Dzimwe nhengo dzesangano rePTUZ, iro rakakurudzira varairidzi kuti vasaramwa mabasa, dzava kubatanawo nenhengo dzeZimta, idzo dziri kuramwa mabasa. Zvinonziwo musangano iri mava nekusawirirana sezvo dzimwe nhengo dziri kunzi dziri kushora danho rakatorwa nehutungamiri hwavo rekusada kuramwa mabasa. Hutungamiri hwesangano iri hwanga huchitarisirwa kusangana neChina kuti hukurukure zvinetswa izvi, asi musangano uyu unonzi wava kuzoitwa mangwana mushure mekunge varairidzi vasangana negurukota rezvedzidzo, VaDavid Coltart, pamwe negurukota rezvemari, VaTendai Biti. Munyori mukuru wePTUZ, VaRaymond Majongwe, vanoti sangano ravo riri kupa hurumende yekuti igadzirise zvichemo zvevarairidzi. Vakamboona panorwa nzou vanoti kana zvinhu zvadai sezviri kuitika muzvikoro, inenge yava nyatwa yehuswa hunotsokodzerwa. Vari kuyaura nenyaya iyi, vana vechikoro. Vamwe vatove nemakore matatu vasina kunyatsodzidza asi vachinzi ngavanyore mazamanishoni mukupera kwegore. Vamwe vanoti nyikawo iri kurasikirwa zvakanyanya nemaitiro akadai, sezvo remangwana renyika riri mumaoko evana vari kurasikirwa nedzidzo ava. Mukuzeya chapa kuti varairidzi varambe vachiramwa mabasa, Studio7 yaita hurukuro nemutungamiri wePTUZ, VaTakavafira Zhou, pamwe nemunyori mukuru weZIMTA, VaRichard Gundani, avo vanopesana pamatanho avakatora. Dzimwe Nhau Kubva kuStudio7...